Batman

**Batman** (tai *Lepakkomies*, oikealta henkilöllisyydeltään Bruce Wayne) on DC Comicsin kustantamassa, samannimisessä sarjakuvassa esiintyvä supersankari, jonka loivat Bob Kane ja Bill Finger. Hahmo esiintyi ensikerran toukokuussa 1939 julkaistun Detective Comics -sarjakuvan numerossa 27.

Oikealta henkilöllisyydeltään Batman on miljardööri Bruce Wayne, joka joutui lapsena todistamaan vanhempiensa, Thomas ja Martha Waynen murhan. Vartuttuaan Wayne omaksuu itselleen Batmanin alter egon, alkaa jakaa omankäden oikeutta ja herättää kauhua Gothamin alamaailmassa. Apunaan hänellä on uskollinen hovimestari Alfred Pennyworth, ottopoika Robin ja Lepakkotyttö -nimeä käyttävä Barbara Gordon, poliisipäällikkö James Gordonin tytär.

Batman on fyysisesti loistavassa kunnossa. Hän hallitsee useita kamppailulajeja, omaa korkean älykkyyden ja hyvän päättelykyvyn, jonka vuoksi häntä kutsutaankin maailman parhaaksi etsiväksi. Julkisuudessa Wayne antaa itsestään itsekeskeiden ja hedonistisen playboyn kuvan, jota ei helpolla yhdistäisi Batmanin hahmoon.

Monet Batmanin vihollisista kärsivät psykologisista ongelmista, jonka vuoksi heidät lähetetään Arkhamin vankimielisairaalaan kuntoutettaviksi, Blackgaten vankilan sijaan. Muutamia Batmanin tunnetuimpia vihollisia ovat Linnunpelätin, Kaksinaama, Pingviini, Myrkkymuratti, Pakkasherra, Arvuuttaja ja Bane. Batmanin arkkivihollinen on psykopaattinen Jokeri, joka on ollut vastuussa useista Bruce Waynen elämän tragedioista. Sarjakuvissa Jokeri on mm. tappanut toisen Robinin, Jason Toddin ja halvaannuttanut Barbara Gordonin. Vuoden 1989 Batman -elokuvassa Jokeri oli myös Waynen vanhempien murhan takana.

Batmania ovat tulkinneet lukuisat näyttelijät ja ääninäyttelijät. Vuoden 1966 Batman -televisiosarjassa ja samana vuonna ilmestyneessä elokuvassa Batmaniä näytteli Adam West, joka myöhemmin myös toimi hahmon äänenä muutamissa animaatioelokuvissa ja -sarjoissa. Vuonna 1989 ensi-iltansa saaneessa Batman elokuvassa ja sen jatko-osassa, Batman – paluussa Batmaniä näytteli Michael Keaton. Elokuvasarjan kolmannessa osassa hahmon roolin peri Val Kilmer ja neljännessä George Clooney. Vuosina 2005-2012 Christopher Nolanin ohjaamassa Batman -trilogiassa nimikkohahmoa näytteli Christian Bale ja vuonna 2013 alkaneessa DC Extended Universessa Batmaniä näyttelee Ben Affleck. Vuonna 2014 alkaneessa Gotham -televisiosarjassa nuorta Bruce Waynea näyttelee David Mazouz. DC -animaatiouniversumissa Batmaniä ääninäytteli Kevin Conroy ja myöhemmin hahmoa ovat ääninäytelleet mm. Troy Baker, Rino Romano, Bruce Greenwood, Diedrich Bader, Corey Burton ja Will Arnett.

## Batmania näytelleitä

* Michael Keaton
* Val Kilmer
* George Clooney
* Christian Bale
* Ben Affleck
* Rino Romano (ääni)
* Diedrich Bader (ääni)
* Troy Baker (ääni)
* Will Arnett (ääni)
* Bruce Greenwood (ääni)

## Elokuvia ja sarjoja

* Batman – paluu
* Batman Forever
* Batman & Robin
* Batman Begins
* Yön ritari
* Yön ritarin paluu
* Gotham
* Batman v Superman: Dawn of Justice
* The New Batman Adventures (animaatio)
* Batman – Mustan kostajan paluu (animaatio)
* Batman ja Pakkasherra (animaatio)
* Batman of the Future: Return of the Joker (animaatio)
* Batman: Salaperäinen Batwoman (animaatio)
* The Batman vs. Dracula (animaatio)
* Batman of the Future (animaatio)
* The Batman (animaatio)

## Katso myös

* Batman (DC -animaatiouniversumi)
* Batman (The Batman)
* Batman (Nolanverse)
* Batman (DC Extended Universe)